b'\n_START_ARTICLE_\nJames Baldwin\n_START_SECTION_\n\xc5\xbdivotopis\n_START_PARAGRAPH_\nBaldwin je ro\xc4\x91en 1924. godine kao prvo dijete majke, koja \xc4\x87e imati devetoro djece. Nikada nije upoznao svog biolo\xc5\xa1kog oca, ali je svog o\xc4\x8duha Davida Baldwina poznavao kao jedinu o\xc4\x8dinsku figuru. David je bio surov prema obitelji i nije podr\xc5\xbeavao Jamesovo zanimanje za knji\xc5\xbeevnost. Sa \xc4\x8detrnaest godina James je postao propovjednik u Pentakostalnoj crkvi u Harlemu. Po zavr\xc5\xa1etku srednje \xc5\xa1kole u Bronxu preselio se u Greenwich Village._NEWLINE_Ranih 1940-ih svoje interese je usmjerio sa vjere na knji\xc5\xbeevnost. Najve\xc4\x87u podr\xc5\xa1ku dobivao je od svog uzora Richarda Wrighta kojeg je smatrao najve\xc4\x87im crnim piscem na svijetu. Baldwin je svoju zbirku eseja nazvao Bilje\xc5\xa1ke o doma\xc4\x87em sinu (Notes of a Native Son), kao jasnu referencu na Wrightov roman Native Son. Me\xc4\x91utim, u eseju iz 1949. godine, Everybody\xe2\x80\x99s Protest Novel, Baldwin je napisao da Wrightov Native Son, kao i Stoweov Uncle Tom\xe2\x80\x99s Cabin nemaju uvjerljive likove i psiholo\xc5\xa1ku kompleksnost. To je pokvarilo prijateljstvo izme\xc4\x91u dva pisca. Kasnije, u intervjuu za New York Times Baldwin je rekao da nije prestao obo\xc5\xbeavati Wrighta: Poznavao sam Richarda i volio sam ga. Nisam ga napadao; poku\xc5\xa1avao sam sebi ne\xc5\xa1to razjasniti._NEWLINE_Afro-ameri\xc4\x8dki slikar Beauford Delaney je, tako\xc4\x91er, imao veliki utjecaj na Baldwina. U The Price of the Ticket iz 1985. Baldwin pi\xc5\xa1e da je Delaney bio za njega prvi \xc5\xbeivi dokaz da crnac mo\xc5\xbee biti umjetnik. Divio se njegovoj hrabrosti, integritetu, strasti: Vidio sam ga potresenog mnogo puta i do\xc5\xbeivio sam da ga vidim slomljenog, ali ga nikada nisam vidio da se klanja._NEWLINE_Kao i mnogi drugi ameri\xc4\x8dki pisci i spisateljice tog doba, Baldwin se preselio u Francusku 1948. na du\xc5\xbee vrijeme. Bio je u Parizu, gdje su se tako\xc4\x91er nalazili i Ernest Hemingway, Gertrude Stein, F. Scott Fitzgerald, Richard Wright i mnogi drugi. Kada se vratio u Ameriku aktivno se uklju\xc4\x8dio u Pokret za ljudska prava. Sudjelovao je 1963. godine u Mar\xc5\xa1u na Washington sa Martinom Lutherom Kingom._NEWLINE_Godine 1962. Baldwin je dobio nagradu George Polk za reporta\xc5\xbeu u New York Timesu._NEWLINE_Godine 1987. Baldwin umire od raka. Sahranjen je na Ferncliff Cemetery and Mausoleum u Greenburghu._NEWLINE_Po\xc5\xa1tanska marka sa njegovim likom tiskana je 2005. godine.'